# ខិត្តប័ណ្ណព័ត៌មាន - ដីកាសុវត្ថិភាពសហគមន៍សាលារៀនជាបន្ទាន់

**តើដីកាសុវត្ថិភាពសហគមន៍សាលារៀនជាបន្ទាន់បំពេញមុខការអ្វីខ្លះ?**

មនុស្សមួយចំនួនដូចជានាយកសាលា និងបុគ្គលិកក្រសួងអប់រំ និងបណ្តុះបណ្តាល ត្រូវបានគេហៅថា "បុគ្គលដែលមានសិទ្ធិអំណាច"។ ពួកគេមានអំណាចក្នុងការចញដីកាដែលកំណត់ច្បាប់ទំលាប់នានាដើម្បីឱ្យអ្នកអនុលោមតាម នៅពេលអ្នកទៅ ឬទាក់ទិនជាមួយសាលារៀន។

ដីកាអាចបញ្ឈប់អ្នកពីការចូល ឬស្នាក់នៅក្នុងបរិវេណសាលា ឬកន្លែងផ្សេងទៀតដែលសកម្មភាពសាលារៀនកើតឡើង។ ដីកាអាចរួមបញ្ចូលព័ត៌មានលម្អិតនានាដូចជាពេលវេលា ឬផ្នែកផ្សេងទៀតដែលមិនមានក្នុងដីកា។

ព័ត៌មានបន្ថែមអំពីដីកាសុវត្ថិភាពសហគមន៍សាលារៀនអាចរកបាននៅ[ទីនេះ](https://www.vic.gov.au/school-community-safety-orders)។ អ្នកអាចមើលវីដេអូនៅ[ទីនេះ](https://vimeo.com/723185699/0195aac2e2) ដើម្បីជួយអ្នកឱ្យយល់ដឹងពីអ្វីដែលដីកាសុវត្ថិភាពសហគមន៍សាលារៀនធ្វើ។

**តើដីកាជាបន្ទាន់ត្រូវបានដាក់ដំណើរការរយៈពេលប៉ុន្មាន?**

ដីកាក៏ប្រាប់អ្នកផងដែរពីរយៈពេលដែលច្បាប់ទំលាប់ទាំងនេះនឹងត្រូវបានដាក់ដំណើរការ។ រយៈពេលវែងបំផុតដែលដីកាអាចត្រូវបានដាក់ដំណើរការគឺ 14 ថ្ងៃ។

**ប្រសិនបើខ្ញុំមានកូននៅសាលារៀន តើនឹងមានអ្វីកើតឡើងចំពោះពួកគេឥឡូវនេះ ដែលខ្ញុំត្រូវតែអនុលោមតាមដីកាភ្លាមៗ?**

សាលារៀនរបស់អ្នកបានគិតដោយប្រុងប្រយ័ត្ន អំពីរបៀបដែលដីកានឹងប៉ះពាល់ដល់កូនរបស់អ្នក និងរបៀបដែលអ្នកថែទាំពួកគេ។ ដីកាមិនមានន័យ បញ្ឈប់អ្នកពីការថែទាំពួកគេ ឬពាក់ព័ន្ធនឹងការអប់រំរបស់ពួកគេនោះទេ។

សាលារៀនរបស់អ្នកនឹងផ្តល់ឱ្យអ្នកនូវ 'ពិធីការទំនាក់ទំនង និងការចូលប្រើប្រាស់ ' ឱ្យបានឆាប់តាមដែលអាចធ្វើទៅបាន បន្ទាប់ពីប្រគល់ដីកាជូនអ្នក។ នេះនឹងកំណត់ពី៖

* របៀបដែលអ្នកអាចត្រូវបានគេប្រាប់អំពីការអប់រំរបស់កូនអ្នក
* របៀបដែលកូនរបស់អ្នកអាចបន្តទៅសាលារៀន និងចូលរួមក្នុងសកម្មភាពសាលារៀនដោយសុវត្ថិភាព
* អ្វីដែលពួកគេនឹងធ្វើដើម្បីធ្វើឱ្យប្រាកដថា កូនរបស់អ្នកត្រូវបានគាំទ្រ និងថែទាំ។

**ចុះបើខ្ញុំមិនយល់ស្របជាមួយនឹងដីកាជាបន្ទាន់?**

បុគ្គលដែលមានសិទ្ធិអំណាចដែលបានធ្វើដីកា ត្រូវតែពិនិត្យដីកាភ្លាមៗបន្ទាប់ពីពួកគេបានធ្វើវា ដើម្បីពិចារណាថា តើពួកគេគួរតែធ្វើ 'ដីកាសុវត្ថិភាពសហគមន៍សាលារៀនដែលកំពុងដំណើរការ' ឬក៏លុបចោលដីកានោះ។ ព័ត៌មានបន្ថែមអំពីដីកាដែលកំពុងដំណើរការអាចរកបាននៅលើគេហទំព័ររបស់ក្រសួងអប់រំ និងបណ្តុះបណ្តាលនៅ[ទីនេះ](https://www.vic.gov.au/school-community-safety-orders)។

អ្នកអាចធ្វើ 'ការដាក់ស្នើ' នៅពេលណាក៏បាន ដើម្បីពន្យល់ពីហេតុផលដែលអ្នកបានប្រព្រឹត្តក្នុងវិធីជាក់លាក់មួយ វិធីដែលវានឹងប៉ះពាល់ដល់អ្នក ឬកូនរបស់អ្នក ឬអ្វីផ្សេងទៀតដែលពួកគេត្រូវការដឹង។ ឧទាហរណ៍ អ្នកប្រហែលជាចង់ប្រាប់សាលារៀនថា កូនរបស់អ្នកមានពិការភាព ដើម្បីឱ្យពួកគេអាចប្រាកដថា អ្នកអាចបន្តគាំទ្រពួកគេឱ្យទៅសាលារៀនបាន។

ការដាក់ស្នើជាលាយលក្ខណ៍អក្សរអាចធ្វើឡើងជាអ៊ីមែល ឬលិខិតទៅកាន់បុគ្គលដែលមានសិទ្ធិអំណាច។ អ្នកអាចប្រើគំរូនៅលើគេហទំព័ររបស់ក្រសួងអប់រំ និងបណ្តុះបណ្តាលនៅ[ទីនេះ](https://www.vic.gov.au/school-community-safety-orders)។

ប្រសិនបើអ្នកមិនចង់សរសេរការដាក់ស្នើទេ អ្នកអាចស្នើសុំឱ្យដាក់ជាពាក្យសំដីជំនួសវិញ។ អ្នកក៏អាចស្នើសុំឱ្យអ្នកផ្សេងធ្វើការដាក់ស្នើជូនអ្នកផងដែរ ដូចជាបុគ្គលគាំទ្រពិការភាពរបស់អ្នក ឬអ្នកបកប្រែភាសាផ្ទាល់មាត់ជាដើម។

**តើមានអ្វីកើតឡើងប្រសិនបើខ្ញុំមិនអនុលោមតាមដីកា?**

ប្រសិនបើអ្នកមិនអនុលោមតាមច្បាប់ទំលាប់នានាដែលមានចែងក្នុងដីកាទេ សាលារៀនអាចដាក់ពាក្យទៅតុលាការដំបូង (Magistrate’s Court) ដើម្បីបង្ខំអ្នកឱ្យអនុលោមតាមដីកានោះ។

ប្រសិនបើតុលាការដំបូងរកឃើញថា អ្នកខុសដោយមិនអនុលោមតាមដីកា ពួកគេអាច៖

* តម្រូវឱ្យអ្នកបង់ប្រាក់ពិន័យ
* តម្រូវឱ្យអ្នកអនុលោមតាមដីកា
* តម្រូវឱ្យអ្នកចាត់វិធានការជាក់លាក់ ដើម្បីអនុលោមតាមដីកា
* តម្រូវឱ្យអ្នកធ្វើអ្វីផ្សេងទៀតដែលតុលាការគិតថាសមស្រប។

អ្នកនឹងមិនត្រូវជាប់ពន្ធនាគារ មិនជាប់ក្នុងកំណត់ត្រាបទឧក្រិដ្ឋ ឬពុំមានការពិន័យបទឧក្រិដ្ឋចំពោះការមិនអនុលោមតាមដីកាទេ។

**ចុះបើខ្ញុំត្រូវការអ្នកបកប្រែភាសាសរសេរ/អ្នកបកប្រែភាសាផ្ទាល់មាត់ ឬជំនួយផ្សេងទៀត?**

ប្រសិនបើអ្នកត្រូវការអ្នកបកប្រែភាសាសរសេរ អ្នកបកប្រែភាសាផ្ទាល់មាត់ ឬអ្នកគាំទ្រ អ្នកអាចប្រាប់នាយកសាលាដែលអាចជួយអ្នកទទួលបានការគាំទ្រ។

ប្រសិនបើកូនរបស់អ្នកទៅសាលារៀនរដ្ឋ អ្នកក៏អាចទាក់ទងការិយាល័យប្រចាំតំបន់របស់ក្រសួងអប់រំ និងបណ្តុះបណ្តាលសម្រាប់ជំនួយបន្ថែមផងដែរ។

|  |  |
| --- | --- |
| តំបន់ខាងជើងឆៀងខាងកើតរដ្ឋវិចថូរៀទូរសព្ទ៖ 1300 333 231អ៊ីមែល៖ nevr@education.vic.gov.au  | តំបន់ខាងជើងឆៀងខាងលិចរដ្ឋវិចថូរៀទូរសព្ទ៖ 1300 338 691អ៊ីមែល៖ nwvr@education.vic.gov.au  |
| តំបន់ខាងត្បូងឆៀងខាងកើតរដ្ឋវិចថូរៀអ៊ីមែល៖ 1300 338 738អ៊ីមែល៖ sevr@education.vic.gov.au  | តំបន់ខាងត្បូងឆៀងខាងលិចរដ្ឋវិចថូរៀទូរសព្ទ៖ 1300 333 232អ៊ីមែល៖ swvr@education.vic.gov.au  |

**ចុះបើខ្ញុំចង់បានព័ត៌មានបន្ថែមទៀត?**

អ្នកអាចចូលទៅកាន់គេហទំព័ររបស់ក្រសួងអប់រំ និងបណ្តុះបណ្តាលនៅ[ទីនេះ](https://www.vic.gov.au/school-community-safety-orders) សម្រាប់ព័ត៌មានបន្ថែម។